पाएं अपने शहर की ताज़ा ख़बरें और फ्री ई-पेपरडाउनलोड करें
अजमेर जिले और शहर में बढ़ते कोरोना संक्रमण को देखते हुए अजमेर के नला बाजार, मदार गेट, नया बाजार की व्यापारिक एसोसिएशन ने 4 से 6 मई तक स्वैच्छिक बंद रखने का निर्णय किया है। जिला प्रशासन और व्यापारिक संगठनों की बैठक में यह निर्णय लिया गया। व्यापारी इन तीन दिनों में सिर्फ होम डिलीवरी करेंगे। नगरा क्षेत्र के दुकानदार भी 5 मई तक प्रतिष्ठान बंद रखेंगे।
अतिरिक्त जिला कलक्टर शहर गजेंद्र सिंह राठौड़ ने बताया कि जिला प्रशासन और शहर के महत्वपूर्ण बाजारों के व्यापारियों के बातचीत हुई। कोरोना संक्रमण के समय में बाजारों में भीड़ को कम करने तथा आमजन की सुरक्षा के लिए व्यापारियों ने स्वेच्छा से बाजार बंद रखने का निर्णय लिया। नला बाजार, मदार गेट, नया बाजार किराणा मार्केट एसोसिएशन के पदाधिकारियों ने यह निर्णय लिया है।
इसके तहत 4 से 6 मई तक नला बाजार, नया बाजार, मदार गेट के बाजार बंद रहेंगे। इस दौरान दुकानदार फोन या ऑनलाइन डिमांड पर अपने उपभोक्ताओं को होम डिलीवरी करेंगे। प्रशासन की ओर से इन दुकानों के डिलीवरी बॉय को आवागमन के लिए पास दिए जाएंगे। इसी तरह नगरा क्षेत्र के दुकानदार भी 5 मई तक प्रतिष्ठान बंद कर होम डिलीवरी करेंगे।
सप्ताह के दिनों में बाजार रेड अलर्ट जन अनुशासन पखवाड़े की गाइडलाइन में तय समयसारिणी के अनुसार खोले जाएंगे। राठौड़ ने अन्य सभी व्यापारिक संगठनों व विकास समितियों से आग्रह किया है कि भीड़ को रोकने के लिए स्वतः पहल करें। गौरतलब है कि कल से पांच मई तक केसरगंज व पड़ाव के व्यापारियों ने भी दुकानें नहीं खोलने का निर्णय किया था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn